SET บ่ายปรับขึ้น โบรกฯ แนะสอย AAV เป้า 7.20 บาท High season หนุน
SET บ่ายปรับขึ้น ระมัดระวังหากดัชนีหลุดแนวรับ 1,558 แนะปรับพอร์ต ส่วนแนวต้าน 1,573 จุด โบรกฯ ชู AAV เป้า 7.20 บาท High season หนุนผลประกอยการ Q1 โตแกร่ง - ราคาน้ำมันอ่อนตัว
22 มี.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (22 มี.ค.) โดนแรงกดดันจากต่างประเทศ ทำให้ตลาดฯยังไม่น่าไว้วางใจ โดยตลาดภูมิภาคก็ร่วงตามดัชนีดาวโจนส์ที่ลงไปกว่า 200 จุด หลังจากที่ได้ปรับขึ้นมาตลอดในช่วงก่อนหน้านี้ เหตุกังวลนโยบาย”ทรัมป์”ว่าจะทำได้หรือไม่ อย่างไรก็ดี การที่ดัชนีหุ้นไทยไม่หลุดแนวรับ 1,558 ถือว่าใช้ได้ แต่การรีบาวด์ของดัชนี SET มองเป็นแค่ระยะสั้น เพราะเศรษฐกิจไทยฟื้นตัวแบบค่อยเป็นค่อยไป และกำไรของบจ.ปีนี้ก็โตไม่เด่น ประกอบกับตลาดเทรด P/E 15.3 เท่าถือว่าไม่ถูก บ่ายนี้ตลาดฯคงจะขึ้นไม่มาก และต้องระมัดระวังหากดัชนีหลุดแนวรับ 1,558 ก็ให้ปรับพอร์ต ส่วนแนวต้าน 1,573 จุด
นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยว่า ตลาดหุ้นไทยเช้านี้โดนแรงกดดันจากต่างประเทศ ทำให้ตลาดฯยังไม่น่าไว้วางใจ โดยตลาดหุ้นไทยในภูมิภาคเอเชียต่างปรับตัวลงกันทั่วหน้า ตามดัชนีดาวโจนส์ที่ปรับตัวลงมากว่า 200 จุด หลังจากที่ได้ปรับตัวขึ้นไปตลอดในช่วงก่อนหน้านี้ อันเป็นผลจากนักลงทุนมีความกังวลนโบายของนายโดนัลด์ ทรัมป์ ประธานาธิบดีสหรัฐ ว่าจะสามารถทำได้หรือไม่
อย่างไรก็ดี ดัชนีหุ้นไทยยังไม่หลุดแนวรับ 1,558 จุด ก็ถือว่าใช้ได้ และการปรับตัวขึ้นของ SET มองเป็นการรีบาวด์ในระยะสั้นมากกว่า เนื่องจากเศรษฐกิจไทยก็ฟื้นตัวแบบค่อยเป็นค่อยไป และกำไรของบริษัทจดทะเบียน (บจ.) ในปีนี้ก็เติบโตไม่เด่น ขณะที่ตลาดฯเทรดด้วย P/E 15.3 เท่าก็ถือว่าไม่ถูก
แนวโน้มการลงทุนในช่วงบ่ายนี้ ตลาดฯปรับขึ้นก็ไม่มาก และต้องระวังหากหลุดแนวรับ 1,558 จุด ก็ให้ปรับพอร์ต ส่วนแนวต้าน 1,573 จุด
 
บล.ธนชาตระบุในบทวิเคราะห์ (22 มี.ค.) ว่า SET  ฟื้นตัวที่แนวรับ 1,558 จุด แต่ยังไม่วางใจ แรงขายสินทรัพย์เสี่ยงในตลาดหุ้นโลก จากความกังวลนโยบายเศรษฐกิจทรัมป์ อาจล่าช้ากว่าที่คาดการณ์ไว้ กดดัน SET ตั้งแต่เปิดตลาด แต่แนวรับที่ 1,558 จุด ยังทำหน้าที่ได้ดี และเกิดสัญญาณ Rebound ระยะสั้น ซึ่งแม้เป็นสัญญาณที่ดี แต่ยังไม่น่าวางใจเนื่องจาก ตลาดหุ้น Dow Jones ปรับลดลงต่ำกว่าเส้นค่าเฉลี่ย 1 เดือนเป็นครั้งแรกในรอบ 2 เดือนที่ผ่านมา ขณะที่มองการฟื้นตัวของ SET ตั้งแต่กลางสัปดาห์ก่อนเป็นเพียง relief rally หรือการฟื้นตัวระยะสั้นอยู่แล้ว และ 3) valuation ของ SET อยู่ในโซนสูง
ในขณะเดียวกัน แนะนำ “ซื้อ” AAV ด้วยเป้าหมายพื้นฐาน 7.20 บาท ด้วยปัจจัยสนับสนุนจาก นักท่องเที่ยวฟื้นตัวตั้งแต่ต้นปี หนุนผลการดำเนินงานไตรมาส 1/60 ที่เป็นช่วง High season ขณะที่ราคาน้ำมันอ่อนตัว หลังสต็อกน้ำมันสหรัฐฯ เพิ่มเป็นปัจจัยบวกโดยตรงต่อกลุ่มสายการบิน และการแข่งขันยังแรง แต่เริ่มเห็นสัญญาณชะลอการขยายฝูงบินของคู่แข่ง รวมถึง Valuation ที่ PE 13.5x ต่ำกว่าค่าเฉลี่ยในอดีตที่ 15x และ ทางเทคนิค Trade Code อยู่ที่ “ซื้อเพิ่ม” เป้าหมายระยะสั้นที่ 6.5/6.75 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
CPF   มูลค่าการซื้อขาย 1,455.14 ล้านบาท ปิดที่  28.25 บาท เพิ่มขึ้น 0.50 บาท
CPALL   มูลค่าการซื้อขาย   811.10 ล้านบาท ปิดที่  58.50 บาท ลดลง  0.75 บาท
PTTGC   มูลค่าการซื้อขาย   548.94 ล้านบาท ปิดที่  71.50 บาท ลดลง  0.75 บาท
PTT   มูลค่าการซื้อขาย   501.29 ล้านบาท ปิดที่ 404.00 บาท ลดลง  2.00 บาท
BANPU   มูลค่าการซื้อขาย   475.12 ล้านบาท ปิดที่  19.20 บาท ลดลง  0.20 บาท